text: standard
  
  publiceret: 2023-06-30 10:26:23+02:00
  En standard er en komposition, sædvanligvis en populærmusikalsk sang, der bliver etableret som en del af repertoiret (også kaldet ”standardrepertoiret,” deraf navnet) indenfor en bestemt genre. Begrebet bliver især brugt indenfor jazzen, hvor repertoiret af standards udgør en kanon af kompositioner, der bliver spillet ofte, og som enhver professionel jazzmusiker forventes at kende. Kendte standards er bl.a. "I Got Rhythm," "Autumn Leaves" og "Body and Soul."
  Jazzrepertoiret kan opdeles i tre overordnede kategorier:
  Kompositioner, der stammer fra sidste halvdel af 1800-tallet, fx spirituals som ”When the Saints Go Marching In.” Denne del af repertoiret kaldes nogle gange for dixielandstandards og udgør stadig kernen af kompositioner i New Orleans-jazz og dixieland.
  Det største antal jazzstandards består af sange fra Tin Pan Alley, Broadway-musicals og Hollywood-film fra 1920’erne til 50’erne, fx af sangskrivere som brødrene George og Ira Gershwin, Richard Rodgers og Oscar Hammerstein, Irving Berlin og Cole Porter. Denne kategori af standards kaldes også nogle gange The Great American Songbook.
  Den sidste kategori er kompositioner skrevet af jazzmusikere selv. Størstedelen af denne kategori kommer fra beboppen, fx Charlie Parkers mange kompositioner og Thelonious Monks ”Round Midnight”, selv om nogle nyere kompositioner også optræder i repertoiret, som fx Wayne Shorters ”Footprints” og flere af Antonio Carlos Jobims bossa-kompositioner.
  Mange jazzoptrædener, fx jamsessions, er baseret på standards og bruger ofte både melodien og de gængse akkorder fra en sang. Oftest udelader jazzmusikere verset helt og bruger kun refrænet som tema/kor. Det er også forholdsvist almindeligt for arrangører at reharmoniserer melodien med nye akkorder.